钦定古今图书集成/理学汇编/学行典/第139卷 > 何垣西畴常言 > 《应世》
## 钦定古今图书集成/理学汇编/学行典/第139卷 > 何垣西畴常言 > 《应世》

凡居人上，有势分之临，惟以恕存心，乃可以容下。故
行动必先謦欬，步远则有前导，燕坐则毋帘窥壁听。
是故君子不发人阴私，不掩人之所不及也。　富贵
利达，是人之所欲也。然而出处去就之异趣，君子小
人之攸分。盖君子必审夫理之是非，而小人惟计乎
事之利害。审是非则虞人虽贱，非招不往；计利害则
苟可获禽，虽诡遇为之，　人事尽而听天理，犹耕垦
有常勤，丰歉所不可必也。不先尽人事者，是舍其田
而弗芸也。不安于静听者，是揠苗而助之长也。孔子
进以礼，退以义，非尽人事与？得之不得曰“有命”，非听
天理与？　齐人竞与？右师言，媚其权也，为其能富贵
己也。孟子独不与之言，知良贵在我也，不甘为小人
屈也。去就有义，穷达有命，富贵在我，岂权幸所能擅
哉？　在仕者，事上官如严师，待同僚如畏友，视吏胥
如仆隶，抚良民如子弟，则无往而非学矣。居家者，事
亲如君，敬尊属如上官，待兄弟亲宾如同僚，慈幼少，
恤耕役者如百姓，御奔走使令者如吏卒，而少加宽焉，是亦为政矣。